Risastórt taílenskt sjávarafurðafyrirtæki , Thai Union , hefur eignast helmingshlut í niðursuðufyrirtækinu Ægi sjávarfangi í Grindavík . Mun Thai Union samhliða þessu skipa tvö af fjórum stjórnarsætum í fyrirtækinu . Thai Union er risi á niðursuðumarkaðinum og framleiðir á annan milljarð niðursuðudósa á ári , en framleiðslan í tengslum við sjávarfang hér á landi er til samanburðar um 49 milljónir dósa . Félagið er meðal annars stórt í niðursuðuvörum í Frakklandi og framleiðir fimmtu hverju dós af niðursoðnum túnfisk sem seld er í heiminum . Guðmundur P. Davíðsson , stjórnarformaður Ægis sjávarfangs , segir í samtali við mbl.is að með fjárfestingunni sé Ægir að fá auðveldara markaðsaðgengi fyrir framleiðsluna hér á landi út í heim . Þá segir hann að þetta muni mögulega leiða til aukinnar framleiðslu hér á landi auk þess sem skoðað verði með fleiri vörutegundir en fyrirtækið sýður niður í dag , en félagið sérhæfir sig í niðursoðinni þorsklifur undir merkjum iCan og Westfjords . Hann segir Thai Union þekkja til framleiðslunnar hér á landi , en félagið keypti áður framleiðslu frá fyrirtæki í Hafnarfirði sem seld var undir merkjum King Oscar og þá hafi Thai Union keypt umtalsvert af hráefni frá Íslandi í gegnum árin sem hafi verið nýtt í framleiðslu í Evrópu . Guðmundur segir að Ísland hafi átt erfitt með að vera samkeppnishæft á niðursuðumarkaði þar sem launakostnaður hér sé umtalsvert hærri en t.d. í Austur-Evrópu . Hins vegar sé þetta að breytast með aukinni vélvæðingu og þannig verði staða Íslands sterkari út frá nálægð við hráefnið auk þess sem rafmagnskostnaður sé sanngjarn hér . Ægir rekur sögu sína til ársins 1995 , en þá hófst niðursuða í núverandi húsnæði félagsins . Var það upphaflega undir merkjum Neptunus og IceWest , en árið 2012 hóf félagið starfsemi undir nafni Ægis sjávarfangs . Ægir er í samstarfi við niðursuðuverksmiðju HG í Hnífsdal og segir Guðmundur að félögin muni áfram vera í samstarfi með sölu - og markaðsmál , en í dag eru stöðugildi hjá þessum tveimur verksmiðjum um 30 talsins í framleiðslu - og markaðsmálum . Í dag framleiða fyrirtækin tvö samtals um 16 milljón dósir á ári , en Guðmundur segir að á næsta ári sé áformað að auka framleiðsluna upp í 20 milljón dósir .